1. **שו"ע או"ח (שיא:א)** מת שמוטל במקום שירא עליו, אם יש ככר או תינוק מטלטלו על ידיהם, **ושם בס"ד** פסק, יש מי שאומר שלא הוצרכו ככר או תנוק, אלא למת ערום, אך אם הוא בכסותו אין צריך.
2. **הט"ז והמג"א (שם)** "שמעתי מקשים למה הצריכו גבי דוד המלך שמת בשבת לטלטלו ע"י ככר או תינוק, והלא דוד לא היה ערום באותה שעה, שהרי מת בעוסקו בתורה, כדאיתא שם בגמ'"..."וחכם אחד תירץ, דשאני בגדי מלך דאסורים לשאר בני אדם כדתנן, שורפים על המלאכים, וכמוש"כ הרמב"ם בהל' מלכים, ושורפים כל בגדיהם קודם לוויתם, וא"כ לא היו בגדי דוד ראויים, שגם הם נאסרו בטלטול".
3. **גמ' פסחים (מז:)** המבשל גיד הנשה בחלב ביו"ט לוקה חמש...משום עצי מוקצה (דמיירי בעצים שהיו מחוברים עדיין בביהש"מ ונשרו ביו"ט דהוי מוקצה)...ומוקצה דאורייתא הוא? אמר ליה אין, דכתיב והיה ביום השישי והכינו את אשר יביאו, ואזהרתה מהכא, לא תעשה כל מלאכה וכו'.
4. **שו"ת חת"ס (או"ח סי' ע"ט, ובחי' חת"ס ריש ביצה מהדו"ת)** ואען ואומר כי שני מיני מוקצה יש, אחד לאכילה ואחד לטלטול, ומוקצה לאכילה הוא קרוב לדאורייתא או דאורייתא ממש, ואסמכוהו אקרא והיה ביום הששי והכינו את אשר יביאו, משמע שאין לאכול בשבת או יו"ט בלי שהוכן מאתמול, וכל שמוקצה מדעתו הרי לא הוכן וגו', ושמור כלל זה דבזה מיושבים סתירת שו"ע ומג"א באיזה מקומן, כל זה מוקצה לאכילה. השני מוקצה לטלטל אין בו איסור דאורייתא, אבל נחמי' בן חכלי' גזר עליו למגדר ההוצאה.
5. **שו"ע או"ח (שכה:ה)** אינו יהודי שצד דגים או ליקט פירות לעצמו, אסורים לישראל. ואפי' ספק אם לקטן או צדן היום, אסורים בו ביום, אבל לערב מותרים מיד, אפי' אם ודאי לקטן וצדן היום.
6. **משנ"ב (בפתיחה לסי' ש"ח)** הנה קודם שנבאר סימן זה אקדים פתיחה קטנה. הנה איסור טלטול מוקצה שגדרו חז"ל כתב הרמב"ם (פכ"ד) וז"ל, אסרו חכמים לטלטל מקצת דברים בשבת כדרך שהוא עושה בחול. ומפני מה נגעו באיסור זה? אמרו, ומה אם הזהירו נביאים וצוו שלא יהא הילוכך בשבת כהילוכך בחול, ולא שיחת השבת כשיחת החול, שנאמר ודבר דבר, ק"ו שלא יהא טלטול בשבת כטלטול בחול, כדי שלא יהא כיום חול בעיניו ויבא להגביה ולתקן כלים מפנה לפנה או מבית לבית או להצניע אבנים וכיוצא בהם, שהרי הוא בטל ויושב בביתו ויבקש דבר שיתעסק בו, ונמצא שלא שבת, ובטלה טעם שנאמר בתורה למען ינוח. ועוד כשיבקר ויטלטל כלים שמלאכתן לאיסור, אפשר שיתעסק בהם מעט ויבא לידי מלאכה. ועוד מפני שמקצת העם אינם בעלי אומניות אלא בטלים כל ימיהם כגון הטיילין ויושבי קרנות, שכל ימיהם הם שובתים ממלאכה, ואם יהיה מותר להלך ולדבר ולטלטל כשאר הימים, נמצא שלא שבת שביתה הניכרת, לפיכך שביתה בדברים אלו היא שביתה השוה בכל אדם, ומפני דברים אלו נגעו באיסור הטלטול, ואסרו שלא יטלטל אדם בשבת אלא כלים הצריך להם כמו שיתבאר עכ"ל. והראב"ד נתן טעם שהוא גדר להוצאה שאם נתיר לטלטל כל דבר, יבא עי"ז גם להוציא מרה"י לר"ה. ודע דמכאן עד ס"ס שי"ב נתבאר ד' חלקים של מוקצה. חלק אחד, מוקצה מחמת חסרון כיס, דהיינו כלי שאדם מקפיד עליו שלא יפגום ולא יתקלקל. חלק ב', דבר שאינו כלי ולא מאכל אדם ולא מאכל בהמה, כגון אבנים, וקנים, ומעות, ועצים, וקורות, ועפר, וחול, ומת, ובע"ח, וגרוגרות וצמוקים שמונחים במקום שמתיבשים, וכל כיוצא בזה דלא חזי, ומקרי מוקצה מחמת גופו. חלק ג', כלי שמלאכתו לאיסור. חלק ד', כלי שמלאכתו להיתר, ומונח עליו דבר מוקצה ואפילו הוסרו בשבת כיון שהיה עליו בין השמשות מגו דאתקצאי לביה"ש אתקצאי לכולי יומא [ויש עוד ב' חלקים מוקצה, אחד דבר שהיה בין השמשות מחובר או מחוסר צידה, וזה יתבאר בהלכות יו"ט. שנית מוקצה מחמת מצוה כגון עצי סוכה ונויה ויתבאר אי"ה בהל' סוכה].